ORDE do 29 de maio de 2007 pola que se clasifica como de interese cultural a Fundación RAC.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 07/06/2007

Visto o expediente de clasificación da Fundación RAC, con domicilio en Pontevedra.
Supostos de feito.
1. Carlos Rosón Gasalla, na súa condición de presidente do padroado da fundación, formulou solicitude de clasificación para efectos da súa inscrición no Rexistro de Fundacións de Interese Galego.
2. A Fundación RAC foi constituída en escritura pública outorgada en Pontevedra, o día dezaseis de abril de dous mil sete, ante o notario Eduardo Méndez Apenela, co número de protocolo dous mil catrocentos cincuenta e sete, por Carlos Luis Rosón Gasalla que intervén no seu propio nome.
3. Segundo consta nos artigo 6 dos seus estatutos, a fundación ten por obxecto darlle cumprimento á vontade do seu fundador de apoiar, fomentar e divulgar a arte contemporánea, en todas as tendencias e expresións, axudando desta forma á creación, divulgación e exhibición da arte, de tal maneira que se posibilite ao público galego, nacional e internacional o seu coñecemento.
4. O padroado da fundación estará integrado por Carlos Luis Rosón Gasalla como presidente, Julia María Rojo Noguera como vicepresidenta e Antonio Pardinas Sanz como secretario.
5. A comisión integrada polos secretarios xerais de todas as consellerías elévalle ao conselleiro de Presidencia, Administracións Públicas e Xustiza a proposta de clasificación como de interese cultural da Fundación RAC, dado o seu obxecto e finalidade, polo que, vendo cumpridos os requisitos exixidos na Lei 12/2006, do 1 de decembro, de fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese cultural e a súa adscrición á Consellería de Cultura e Deporte.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día vinte e oito de maio de dous mil sete.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 12/2006, do 1 de decembro, de fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese cultural a Fundación RAC adscribíndoa á Consellería de Cultura e Deporte que exercerá plenamente o protectorado sobre ela.
Santiago de Compostela, 29 de maio de 2007.
José Luis Méndez Romeu
Conselleiro de Presidencia, Administracións Públicas e Xustiza